**Isiku tuvastamise juhend**

*Kinnitatud Notarite Koja üldkoosolekul 26.03.2010.*

1. Isiku tuvastamise alus  
  
Isiku tuvastamisel lähtub notar talle tõestamistoimingut taotleva isiku poolt esitatud isikut tõendavast dokumendist või Politsei- ja Piirivalveameti kodakondsus- ja migratsiooniosakonna andmebaasist. Isikut tõendava dokumendi määratlemisel lähtutakse isikut tõendavate dokumentide seadusest. Kahtluse korral on notaril õigus nõuda passi või riiklikult tunnustatud isikutunnistuse esitamist, samuti mitme isikut tõendava dokumendi esitamist.   
  
Kui notar teeb käesolevas juhendis nimetatud päringu läbi E-notari infosüsteemi, loetakse kohustus täidetuks päringule vastuse saamisega.  
  
2. Isiku tuvastamiseks esitatud dokumendi kontroll  
  
Notar hindab talle esitatud isikut tõendavat dokumenti visuaalse vaatluse teel. Notar kontrollib Eesti Vabariigis väljastatud dokumendi kehtivust Politsei- ja Piirivalveameti kodakondsus- ja migratsiooniosakonna andmebaasi kaudu.   
  
Notaril on õigus keelduda isiku tuvastamiseks esitatud dokumenti aktsepteerimast juhul, kui dokument ei ole kehtiv või on kehtetuks tunnistatud. Dokument on kehtiv, kui:  
- dokument on välja antud ja andmed on dokumenti kantud õiguspäraselt selleks pädeva asutuse poolt;  
- dokumendi kehtivusaeg ei ole lõppenud;  
- dokument on kasutamiskõlblik ja võimaldab tuvastada sellesse tehtud kandeid ja nende õigsust ning kontrollida dokumendi kasutaja isikusamasust;  
- dokument on terviklik ja ei ole rikutud.   
  
Kui notarile on esitatud mitu dokumenti ja neis sisalduvad isikuandmed ei ole samased, on notaril kahtluse korral õigus keelduda nimetatud dokumente aktsepteerimast.  
  
3. Isiku tuvastamine isikut tõendava dokumendi või Politsei- ja Piirivalveameti kodakondsus- ja migratsiooniosakonna andmebaasi alusel  
  
Isiku tuvastamisel võrdleb notar isikut tema poolt esitatud isikut tõendava dokumendi või Politsei- ja Piirivalveameti kodakondsus- ja migratsiooniosakonna andmebaasi fotol kujutatuga. Kahtluse korral isikusamasuses esitab notar isikule küsimusi tema dokumendis sisalduvate kannete ja andmete kohta, võimalusel ka muude talle tehingu ettevalmistamise käigus esitatud või muul viisil teadaolevate andmete kohta või võrdleb visuaalselt tõestamistoimingu osalise allkirja ja fotot isiku tuvastamiseks esitatud dokumendis ja/või Politsei- ja Piirivalveameti kodakondsus- ja migratsiooniosakonna andmebaasis oleva allkirja ja fotoga.   
  
4. Isiku tuvastamise võimatus või kahtlus isiku samasuses  
  
Kui notar ei saa isikut tuvastada või kahtleb isiku samasuses, juhindub ta tõestamisseaduse paragrahvi 10 3. lõikes ning paragrahvi 54 1. lõikes sätestatust. Seejuures peab notar notariaalaktis osalejatele selgitama ohte, mis kaasnevad isiku hilisema tuvastamise võimatusega.   
  
Kui isiku tuvastamise käigus tekib kahtlus, et toimingu osaline kasutab teisele isikule välja antud dokumenti või esitatud dokument võib olla võltsitud, siis toimingut lõpule ei viida.   
  
Juhul kui eesmärgiks võib olla kas teistele tehinguosalistele või kolmandatele isikutele kahju tekitamine, informeerib notar juhtumist politseid ja Notarite Koda.